CELEX: 32012L0031
Language: lt
Date: 1351123200000
Title: 2012 m. spalio 25 d. Komisijos įgyvendinimo direktyva 2012/31/ES, kuriuo dėl virusinei hemoraginei septicemijai imlių žuvų rūšių sąrašo ir dėl išbraukiamo epizootinio opinio sindromo įrašo iš dalies keičiamas Tarybos direktyvos 2006/88/EB IV priedas  Tekstas svarbus EEE

26.10.2012   
            
            
               LT
            
            
               Europos Sąjungos oficialusis leidinys
            
            
               L 297/26
            
         KOMISIJOS ĮGYVENDINIMO DIREKTYVA 2012/31/ES
   2012 m. spalio 25 d.
   kuriuo dėl virusinei hemoraginei septicemijai imlių žuvų rūšių sąrašo ir dėl išbraukiamo epizootinio opinio sindromo įrašo iš dalies keičiamas Tarybos direktyvos 2006/88/EB IV priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. spalio 24 d. Tarybos direktyvą 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (1), ypač į jos 61 straipsnio 2 dalį,
   kadangi:
   
               (1)
            
            
               Direktyvoje 2006/88/EB yra nustatytos, inter alia, konkrečios gyvūnų sveikatos taisyklės, taikomos akvakultūros gyvūnams ir jų produktams, įskaitant specialias nuostatas dėl egzotinių ir neegzotinių ligų ir joms imlių gyvūnų rūšių, išvardytų tos direktyvos IV priedo II dalyje;
            
         
               (2)
            
            
               epizootinis opinis sindromas (EOS) įtrauktas į Direktyvos 2006/88/EB IV priedo II dalies egzotinių ligų sąrašą;
            
         
               (3)
            
            
               Direktyvos 2006/88/EB IV priedo I dalyje nustatyti egzotinių ir neegzotinių ligų įtraukimo į to priedo II dalies sąrašą kriterijai. Pagal šiuos kriterijus egzotinėmis laikomos ligos, kurios pasireiškusios Sąjungoje gali turėti didelio ekonominio poveikio: dėl jų Sąjungos akvakultūra gali patirti gamybos nuostolių arba gali būti suvaržytos prekybos akvakultūros gyvūnais ir jų produktais galimybės. Kitu atveju, tai ligos, kurios pasireiškusios Sąjungoje gali turėti žalingo poveikio aplinkai – tų rūšių laukinių vandens gyvūnų populiacijoms, kurios pagal Sąjungos teisę arba tarptautinės teisės nuostatas laikomos saugotinu turtu.
            
         
               (4)
            
            
               2011 m. rugsėjo 15 d. Europos maisto saugos tarnybos (EMST) Gyvūnų sveikatos ir gerovės komisija patvirtino mokslinę nuomonę dėl epizootinio opinio sindromo (2) (toliau – EMST nuomonė). Toje nuomonėje EMST daro išvadą, kad Sąjungoje EOS neturės jokio poveikio akvakultūrai arba jis buvo mažas;
            
         
               (5)
            
            
               be to, EMST nuomonėje nurodyta, kad EOS galėjo būti keletą kartų įvežta į Sąjungą iš trečiųjų šalių importuojant dekoratyvines žuvis ir kad tokios žuvys galėjo būti paleistos į Sąjungos vandenis. Dėl tokių aplinkybių ir atsižvelgiant į tai, kad Sąjungoje nebuvo užregistruota EOS protrūkių, nesama įrodymų, leidžiančių teigti, kad EOS gali turėti neigiamo poveikio aplinkai;
            
         
               (6)
            
            
               EMST išvados ir turimi moksliniai įrodymai rodo, kad EOS nebeatitinka Direktyvos 2006/88/EB IV priedo I dalyje nustatytų kriterijų dėl jos įtraukimo į to priedo II dalies sąrašą;
            
         
               (7)
            
            
               todėl tikslinga epizootiniam opiniam sindromui skirtą įrašą išbraukti iš Direktyvos 2006/88/EB IV priedo II dalyje pateikto egzotinių ligų sąrašo;
            
         
               (8)
            
            
               be to, Direktyvos 2006/88/EB IV priedo II dalyje pateiktas virusinei hemoraginei septicemijai imlių gyvūnų rūšių sąrašas;
            
         
               (9)
            
            
               azijinė paltusžuvė (Paralichthys olivaceus) yra imli virusinei hemoraginei septicemijai, neegzotinei žuvų ligai. Tam tikruose Azijos regionuose buvo patvirtinti klinikiniai ligos protrūkiai;
            
         
               (10)
            
            
               todėl tikslinga azijinę paltusžuvę (Paralichthys olivaceus) įtraukti į virusinei hemoraginei septicemijai imlių žuvų rūšių sąrašą, pateiktą Direktyvos 2006/88/EB IV priedo II dalyje;
            
         
               (11)
            
            
               todėl Direktyvos 2006/88/EB IV priedas turėtų būti atitinkamai iš dalies pakeistas;
            
         
               (12)
            
            
               šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠIĄ DIREKTYVĄ:
   1 straipsnis
   Direktyvos 2006/88/EB IV priedas iš dalies keičiamas pagal šios direktyvos priedą.
   2 straipsnis
   1.   Valstybės narės ne vėliau kaip 2013 m. sausio 1 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
   2.   Tas nuostatas jos taiko nuo 2013 m. sausio 1 d.
   3.   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   4.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
   3 straipsnis
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   4 straipsnis
   Ši direktyva skirta valstybėms narėms.
   
      Priimta Briuselyje 2012 m. spalio 25 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 328, 2006 11 24, p. 14.
   
      (2)  EFSA Journal 2011: 9(10):2387.
   
      PRIEDAS
      Direktyvos 2006/88/EB IV priedo II dalis pakeičiama taip:
      
         „II   DALIS
         
            Į sąrašą įtrauktos ligos
         
         
                     Egzotinės ligos
                  
               
                      
                  
                  
                     Liga
                  
                  
                     Ligai imlios rūšys
                  
               
                     Žuvys
                  
                  
                     Epizootinė hematopoetinė nekrozė
                  
                  
                     Vaivorykštinis upėtakis (Oncorhynchus mykiss) ir paprastasis ešerys (Perca fluviatilis).
                  
               
                     Moliuskai
                  
                  
                     
                        Bonamia exitiosa infekcija
                  
                  
                     Australinė purvo austrė (Ostrea angasi) ir čilinė plokščioji austrė (O. chilensis).
                  
               
                     
                        Perkinsus marinus infekcija
                  
                  
                     Didžioji austrė (Crassostrea gigas) ir amerikinė austrė (C. Virginica).
                  
               
                     
                        Microcytos mackini infekcija
                  
                  
                     Didžioji austrė (Crassostrea gigas), amerikinė austrė (C. virginica), Ramiojo vandenyno plokščioji austrė (Ostrea conchaphila) ir europinė plokščioji austrė (O. edulis).
                  
               
                     Vėžiagyviai
                  
                  
                     
                        Taura sindromas
                  
                  
                     Šiaurinė baltoji krevetė (Penaeus setiferus), Vidurio Amerikos mėlynoji krevetė (P. stylirostris) ir Vidurio Amerikos krevetė (P. vannamei).
                  
               
                     Geltongalvių (Yellowhead) liga
                  
                  
                     Actekinė krevetė (Penaeus aztecus), šiaurinė rožinė krevetė (P. duorarum), japoninė krevetė (P. japonicus), didžioji tigrinė krevetė (P. monodon), šiaurinė baltoji krevetė (P. setiferus), Vidurio Amerikos mėlynoji krevetė (P. stylirostris) ir Vidurio Amerikos krevetė (P. vannamei).
                  
               
            
         
                     Neegzotinės ligos
                  
               
                      
                  
                  
                     Ligos
                  
                  
                     Ligai imlios rūšys
                  
               
                     Žuvys
                  
                  
                     Virusinė hemoraginė septicemija (VHS)
                  
                  
                     Paprastosios silkės (Clupea spp.), sykai (Coregonus sp.), europinė lydeka (Esox lucius), juodadėmė menkė (Gadus aeglefinus), didžiagalvė menkė (G. macrocephalus), atlantinė menkė (G. morhua), rytinės lašišos (Oncorhynchus spp.), vaivorykštinis upėtakis (O. mykiss), vėgėlė (Onos mustelus), paprastasis šlakis (Salmo trutta), paprastasis otas (Scophthalmus maximus), atlantinis šprotas (Sprattus sprattus), europinis kiršlys (Thymallus thymallus) ir azijinė paltusžuvė (Paralichthys olivaceus).
                  
               
                     Infekcinė hematopoetinė nekrozė (IHN)
                  
                  
                     Keta (Oncorhynchus keta), didžioji lašiša (O. kisutch), japoninė lašiša (O. masou), vaivorykštinis upėtakis (O. mykiss), raudonoji lašiša (O. nerka), rausvoji lašiša (O. rhodurus), karališkoji lašiša (O. tshawytscha) ir atlantinė lašiša (Salmo salar).
                  
               
                     Koi herpes viruso (KHV) infekcija
                  
                  
                     Paprastasis karpis ir koi karpis (Cyprinus carpio).
                  
               
                     Infekcinė lašišų anemija (ILA)
                  
                  
                     Vaivorykštinis upėtakis (Oncorhynchus mykiss), atlantinė lašiša (Salmo salar) ir paprastasis šlakis (S. trutta).
                  
               
                     Moliuskai
                  
                  
                     
                        Marteilia refringens infekcija
                  
                  
                     Australinė purvo austrė (Ostrea angasi), čilinė plokščioji austrė (O. chilensis), europinė plokščioji austrė (O. edulis), argentininė austrė (O. puelchana), valgomoji midija (Mytilus edulis) ir Viduržemio jūros midija (M. galloprovencialis).
                  
               
                     
                        Bonamia ostreae infekcija
                  
                  
                     Australinė purvo austrė (Ostrea angasi), čilinė plokščioji austrė (O. chilensis), Ramiojo vandenyno plokščioji austrė (O. conchaphila), azijinė austrė (O. denselammellosa), europinė plokščioji austrė (O. edulis) ir argentininė austrė (O. puelchana).
                  
               
                     Vėžiagyviai
                  
                  
                     Baltmė (vitiligas)
                  
                  
                     Visi dešimtkojai vėžiagyviai (būrys Decapoda).“